El 33è Festival Tradicionàrius obrirà el teló aquest divendres amb un concert que homenatja Kepa Junkera, un clàssic de la cançó folk i del propi festival que enguany li "dedica" l'edició, després que el músic s'hagi recuperat d'un ictus. La nova ronda del certamen convocarà un any més una representació de músiques d'arrel d'aquí i d'arreu, amb 14 presentacions de discos, 11 estrenes d'espectacles i un total de 70 activitats.  Socarrel, espectacle de dansa i polifonia tradicional i el concert a l’Església de Santa Maria de Gràcia d'Orgue i Cornamusa són alguns dels destacats d'una edició que dona cabuda a aquests i altres espectacles que transiten pels marges de la música d'arrel, com la fusió de rumba i rock de Josep Maria Ribelles, Germà Negre i Sons Essencials o l'espectacle de cloenda 'El flabiol rumbeja'.  El gruix de la programació del Tradicionàrius 2020 seran la presentació de discos i nous espectacles dels 49 grups i artistes programats en més de 70 activitats. Un total de 14 treballs discogràfics recent (de Joana Gomila i Laia Vallès, Marala, La Marta Rius, Xabier Díaz & Adufeiras de Salitre, Os Chotos, La Coixinera, etc.) i 11 espectacles (Quico el Célio, el Noi i El Mut de Ferreries, Sis Veus, Quartet Brossa, Cor País Meu) seran els encarregats d’amenitzar les nits de dijous, divendres i dissabtes fins al 3 d’abril.  Destaquen dues propostes de fusió i innovació de la música d’arrel amb altres disciplines. El concert Cornamusa i Orgue, gratuït i des de l’Església de Santa Maria de Gràcia, l’interpretaran Josep Mateu i Francesc Sans, serà un espectacle eclèctic en què s’exploren les possibilitats interpretatives d’aquest singular duet. 'Socarrel' és la segona proposta de fusió d’aquesta edició del Tradicionàrius, un concert en què la dansa de Roberto Olivan i Magí Serra balla amb la polifonia tradicional occitana de Vox Bigerri i l’electroacústica de Laurent Delforge. A més, durant aquesta edició, el Tradicionàrius acull 3 estrenes absolutes. Espectacles que traspassenels marges tradicionals de la música d’arrel amb la fusió de: rumba i roc’k’roll, arpes neogòtiques i folkRock, i flabiol i rumba. Són les estrenes de '#3', de Josep Maria Ribelles, l'espectacle 'La Moreneta' de Germa Negre i els Sons Essencials i per tancar el festival, l'espectacle 'El flabiol rumbeja'.  Una altra novetat de l'edició és l'estrena del cicle 'Concerts arran d'escenari', amb concerts de proximitat entre públic i artistes, concerts minimalistes i de nova creació que se celebraran a la platea del Centre Artesà Tradicionàrius (CAT, l'epicentre del festival). Els artistes d'aquesta primera edició del cicle seran Arnau Obiols, Jordi Molina i Joan Díaz, Marc Egea i Quirze Egea, la Companyia MINIMÍssima, i Manu Sabaté.  Tampoc faltaran en aquesta edició les 'Nits de ball folk d'arreu d'Europa' , amb sis propostes al llarg del festival que recorren la música de ball d'aquí i d'allà. Començant per El Pont d'Arcalís i La Portàtil FM, i passant per les danses gregues de Banda Taximi, les italianes de Na Fuoia, o els occitans de Duo Absynthe, i el ball de gralles amb So Nat i Els Quatrevents.  Una altra novetat d’enguany, són les dues propostes d’espectacles per a tots els públics durant el mes de febrer. Així comptarà amb la presentació del disc de NEWCAT, 'Bestiari', un espectacle amb poemes de Josep Carner i música original de Joan Díaz; i amb la proposta 'Bon dia i bon sol' de la Cia. de teatre Dani Caracola, amb un viatge musical per les cançons més emblemàtiques de Xesco Boix. D'altra banda, el 33è Tradicionàrius celebrarà els 10 anys de RIU, un dels grups que en el seu moment va revolucionar l’escena folk catalana. També homenatjarà els 40 anys de la formació Grallers de l’Acord, pioners en anar un pas més enllà amb la gralla, amb el concert Tribut a l’Acord amb Criatures, Inxa Brass Band i Quatre Quart. Per últim, el certamen recordarà els “25 anys de vacances d’Ovidi Montllor” amb el concert del grup Valencià El Diluvi i la presentació del seu últim disc 'Junteu-vos'.

Summary: El 33è Tradicionàrius desbordarà els marges de la música d’arrel amb diverses estrenes de fusió


Els treballadors de l'hospital Josep Trueta de Girona han homenatjat aquest divendres els seus dos companys morts al Parc Nacional d'Aigüestortes i Estany de Sant Maurici mentre feien la travessa Carros de Foc. Una seixantena de professionals s'han concentrat a l'entrada del centre per recordar els dos metges de l'Institut Català de Salut de Girona de 27 anys i han guardat un minut de silenci en memòria seva. Arran del succés, els residents del Trueta han aturat els actes de vaga que tenien previstos aquest divendres en protesta per la seva situació laboral i han convocat un altre minut de silenci aquesta tarda davant de la delegació del Govern, a la plaça Pompeu Fabra. Un llarg aplaudiment ha tancat l'homenatge a les víctimes. Tot i que no eren de la demarcació, els dos metges feien la residència a l'Institut Català de la Salut de Girona. Ella treballava al Centre d'Atenció Primària de Vila-Roja, tot i que dedicava unes hores també a l'hospital Josep Trueta. El seu company, en canvi, sí que era metge resident al centre de referència de les comarques de Girona.  Els equips d'emergència van trobar el passat dijous els cossos dels dos joves després de quatre dies de recerca al Parc Nacional d'Aigüestortes, on se'ls va perdre la pista. Finalment, els van localitzar semienterrats sota una roca al costat de l'Estany Pòdo. Tot apunta que en el camí entre el refugi de Colomers i el d'Amitges es van desorientar i es van intentar resguardar de la neu i el fort vent que bufava a la zona. La parella d'excursionistes va començar la Carros de Foc el 22 de setembre i tenien previst tornar a casa el dia 27.

Summary: Els treballadors del Trueta de Girona homenatgen els dos companys morts a Aigüestortes amb un minut de silenci


El president de la Generalitat, Quim Torra, ha fet una crida a "canviar pactes" locals que, segons ha dit, "no responen a la necessària unitat estratègica" dels independentistes. En una piulada, Torra ha assegurat que hi ha "unes hores encara" per modificar els acords per la constitució d'alguns ajuntaments i promoure "governs republicans i alcaldes independentistes". "Siguem-ne responsables", ha afirmat el cap de l'executiu. Els plens d'investidura dels Ajuntaments se celebren aquest dissabte al migdia arreu de Catalunya, mentre que la votació per fer Ada Colau alcaldessa, amb els vots de comuns, socialistes i Valls, està prevista per les 17 hores.

Summary: Torra crida a "canviar pactes que no responen a la necessària unitat estratègica" dels independentistes


La consellera d'Agricultura, Teresa Jordà, ha assegurat aquest dijous que el departament "ha complert amb tots i cadascun dels compromisos adquirits" en el marc del Pla d'acció per a la fruita dolça 2018-2020, que preveu diferents mesures per potenciar un sector que acumula anys de dificultats econòmiques. Una d'aquestes és el pla d'arrancada, al qual Agricultura destinarà deu milions d'euros fins al 2021 per tal d'ajudar a l'arrencada d'unes 2.000 hectàrees i, d'aquesta manera, treure del mercat unes 80.000 tones de fruita de pinyol. Des d'Agricultura han expressat l'aval del departament a la taxa de 50 euros/hectàrea/any aprovada per Afrucat i que hauran d'abonar tots els productors de préssec, nectarina, poma i pera, malgrat i els dubtes expressats des d'alguna organització agrària.  Jordà ha fet balanç aquest dijous en el marc d'una jornada a Lleida del Pla d'acció de la fruita dolça, acordat  pel departament amb els diferents agents del sector ara fa un any, amb l'objectiu de superar les dificultats econòmiques, conseqüència dels baixos preus que percep el productor, especialment en fruita de pinyol.   De les mesures del Pla dutes a terme fins ara, la consellera ha destacat la creació de tres circumscripcions econòmiques de la fruita a Catalunya (poma, pera i préssec-nectarina), l'objectiu de les quals és "aplicar mesures d'obligat compliment per a tots els operadors de mercat en moments de crisi de preus", i l'impuls de l'Observatori de Preus de Catalunya "per donar la màxima transparència informativa sobre la formació de preus agraris". Agricultura avala la taxa de 50 euros per hectàrea mentre Asaja la critica  Pel que fa a les circumscripcions econòmiques, una de extensions de la norma aprovades per Afrucat i que serà d'obligatori compliment per al conjunt de productors catalans és el pagament d'una taxa anual de 50 euros per hectàrea per a les plantacions de préssec, nectarina, poma i pera per destinar-los a promoció, recerca de nous mercats, innovació, qualitat i planificació, entre altres iniciatives en benefici del sector.  El director general d'Alimentació, Qualitat i Indústries Agroalimentàries, Carmel Mòdol, ha dit que "en 30.000 hectàrees de préssec i nectarina suposaria 1,5 milions d'euros, que haurien de permetre que el sector anés a buscar altres fons de finançament i es comencés a estructurar". Mòdol ha reiterat el compromís del departament d'acompanyar el sector en tots els canvis i en tot el risc que vulgui assumir però és el propi sector el que ho ha d'assumir". Així, ha exposat que "una explotació mitjana a Catalunya són unes 10 hectàrees i això suposaria uns 500 euros a l'any". "Continuem tal com ara produint i venent per sota preu de cost o bé canviem", s'ha preguntat Mòdol.  Des d'Asaja, però, qüestionen el fet que només els productors catalans hagin d'assumir aquesta taxa i defensen que s'hauria d'articular a nivell estatal a través d'una interprofessional del sector de la fruita dolça. A més, l'entitat considera que no s'hauria de pagar per hectàrea sinó per quilo de fruita venut ja que no entén que una explotació que pugui veure's afectada per una pedregada també hagi de complir amb aquest pagament, segons ha dit el president d'Asaja Lleida, Pere Roqué. Des d'aquesta organització quantifiquen que el pagament d'aquesta taxa suposaria, de mitjana, per als productors catalans més de 3.000 euros anuals i "només suposaria que tinguem més despeses de les que ja tenim".   En canvi, des d'Unió de Pagesos defensen la circumscripció econòmica i el pagament d'aquesta taxa i critiquen que des d'Asaja es promogui la creació d'una interprofessional estatal on "també hi hauria un pagament per part dels pagesos" però "el lloc de decisió de les accions a concretar serà Madrid i no a Lleida", fet que "seria contraproduent" per al sector", segons el responsable de la fruita dolça del sindicat, Francesc Pena. Per la seva banda, Jordà ha defensat la necessitat que el sector vagi a la una a l'hora d'articular mesures per potenciar-li i garantir-ne el futur.  Pla d'arrancada de fruita de pinyol   D'altra banda, Teresa Jordà també ha posat èmfasi en l'aprovació d'una altra de les mesures previstes en el Pla d'acció de la fruita dolça com és el Pla d'arrancada de fruita de pinyol 2019-2020. Aquest pla pretén contribuir a finançar l'arrancada de fins a 2.000 hectàrees de préssec, nectarina, préssec pla i platerina, cosa que ha de contribuir a eliminar varietats obsoletes i a afavorir la viabilitat futura de les explotacions. "La previsió és que això permeti que surtin del mercat 80.000 tones de fruita de pinyol, volum que és el que es va deixar d'exportar arran del veto rus", ha afirmat la consellera.   Jordà ha recordat que, finalment, el Ministeri es va negar a contribuir al finançament d'aquest Pla d'arrancada i, per tant, s'acabarà finançant amb fons de la Generalitat. El Govern va aprovar a principis de mes destinar-hi inicialment una partida de 4,5 milions d'euros. S'hi afegiran 3,5 milions el 2020, i 2 milions el 2021, per arribar a un total de 10 milions d'euros. "El pagès que s'hi aculli rebrà fins a 5.000 euros per hectàrea arrencada amb possibilitat d'incloure'n un màxim de 3", ha explicat Jordà.  Fins al moment, Agricultura ha rebut més de 800 peticions de fructicultors, corresponents a prop de 1.700 hectàrees. L'ordre per acollir-se a aquest ajuts està previst que es publiqui en les pròximes setmanes, tot i que els interessats ja han pogut començar a arrancar les seves plantacions, segons ha explicat Mòdol. Proposta per aplicar també un Pla d'acció al sector dels cítrics    Teresa Jordà també ha plantejat la possibilitat d'aplicar un pla d'acció com el de la fruita dolça al sector dels cítrics. En aquest sentit, ha explicat que "el 17 de maig es constituiran els grups de treball que han de permetre avançar en una estratègia compartida amb l'objectiu d’avançar en la creació d'una circumscripció econòmica" en aquest sector.   Un  sector estratègic per a l'economia agroalimentària catalana   La fruita dolça constitueix un sector estratègic per a l'economia agroalimentària catalana i un dels pilars de la seva internacionalització. Catalunya és la comunitat de l'Estat que més fruita dolça produeix. Prop de 50.000 hectàrees del total de les seves terres de cultiu es destinen a plantacions de fruita. La poma i la pera catalanes representen més del 50% de la producció estatal. La importància de la fruita de pinyol també és notable, ja que vora el 30-35% del préssec i la nectarina que es produeix a l'Estat és catalana.  Catalunya exporta un 80% de la fruita als mercats estrangers i està present en les cadenes europees i internacionals més exigents quant a qualitat. Les exportacions catalanes de fruita el 2016 van ser de 886.868 tones i per valor de 916,55 milions d'euros.

Summary: Jordà destaca l'"alt compliment" de les mesures del Pla d'acció per a la fruita dolça


La líder de Ciutadans a Catalunya, Inés Arrimadas, ha assenyalat que el seu partit respecta "els resultats de les eleccions, les lleis democràtiques i les resolucions dels tribunals", així com "totes les votacions legals que es facin a les cambres institucionals". D'aquesta manera, ha contestat la portaveu del Govern, Neus Munté, que ha dit que a diferència de Ciutadans, el Govern  sí que respectaria el resultat d'un referèndum en què guanyés el 'no' "perquè això és el que han de fer tots els demòcrates". Arrimadas també ha demanat a Puigdemont que no vengui fum amb el referèndum.  Tal com havia dit aquest matí Catalunya Radio, Inés Arrimadas ha reiterat des de La Garriga (Vallès Oriental) que les eleccions catalanes serveixen per formar govern i formar un  parlament,  però no per declarar la independència. En aquest sentit, ha emplaçat la portaveu Munté a tornar a escoltar l'entrevista "perquè jo en no he parlat en cap moment de referèndum".   La cap de l'oposició, d’altra banda, ha afegit que tant Munté com Puigdemont hauran de "demanar perdó per haver fet perdre tant de temps als catalans". Ha demanat a Puigdemont que "sigui realista" perquè "ell sap que no podrà complir això que diu que farà l'any vinent" en referència al referèndum pactat amb l'Estat o les eleccions constituents. Per això, l'ha emplaçat a "no vendre fum".   Arrimadas ha fet aquestes declaracions després de reunir-se amb l'Associació Autisme La Garriga.

Summary: Arrimadas a Munté: "Ciutadans respecta els resultats de les eleccions i les resolucions dels tribunals"


Les organitzacions patronals Foment del Treball i Cecot han iniciat "una nova etapa" per aprofundir en la unitat d'acció entre les dues entitats després de la reincorporació dels vallesans com a associat de la patronal. Així ho han anunciat els seus presidents, Josep Sánchez Llibre i Antoni Abad, en una roda de premsa marcada per la cordialitat. Sánchez Llibre ha anunciat que s'ha "posat el comptador a zero i deixat de banda les discrepàncies" que van portar a l'expulsió temporal de la Cecot fa un any. En el seu torn, Abad ha promès que "no seran convidats" a Foment. Sobre el conflicte obert amb Pimec per la representativitat, Sánchez Llibre s'ha mostrat obert a seguir negociant però ha assegurat que Foment manté els recursos contra l'ordre de la Generalitat d'establir un criteri segons el nombre d'empreses inscrites.

Summary: Foment i Cecot inicien "una nova etapa" amb "unitat d'acció" després de la reincorporació dels vallesans com a associats


El secretari d’Igualtat, Migracions i Famílies, Oriol Amorós, ha assenyalat aquest divendres des de Badalona que el Govern en ple, els partits que hi donen suport i les entitats sobiranistes “assumim solidàriament totes les responsabilitats de voler fer un referèndum i les conseqüències que se’n derivin”. Així de contundent s’ha mostrat Amorós en relació a l’estat dels detinguts per l’operació contra l’1-O que es troben a l’espera de passar a disposició judicial. El diputat n’ha exigit l’alliberament “immeditat” i ha afegit que en aquests moments “tots estem amb en Josep Maria, amb en Lluís, amb en Josué, amb la Natàlia, amb en David”. Sobre l’anunci del ministre Zoido de la intenció de desplaçar reforços policials a Catalunya per “mantenir l’ordre” i actuar en cas que es mantingui el referèndum, el republicà ha criticat que “l’únic pla” que tingui el govern espanyol sigui la retenció dels catalans “per la força”. El secretari d’Igualtat, Migracions i Famílies ha assenyalat que de totes les accions que està duent a terme el govern espanyol durant els dies previs a la celebració del referèndum se’n poden extreure diverses conclusions. En primer lloc, segons Oriol Amorós, “tots els arguments en contra de poder votar se sustenten sobre la por i la mentida”, “no n’hem escoltat cap altre”, ha dit el diputat. A més, el diputat republicà ha lamentat que des de l’estat espanyol “no hi hagi cap alternativa de proposta política”. Segons Amorós, “no es pot pretendre retenir un país per la força en ple segle XXI”. “Estan fent el ridícul davant un poble català que està més unit que mai en la seva voluntat per la llibertat”, ha afegit.  Oriol Amorós creu que la millor resposta és la normalitat i per això, tot i els darrers esdeveniments, s’han mantingut els actes de campanya pel referèndum de l’1-O que aquest divendres ha arribat al seu equador. Tot i que Amorós havia de compartir l’acte amb la consellera Dolors Bassa, la màxima responsable de Treball, Afers Socials i Famílies no hi ha pogut assistir perquè era reunida a Govern, amb la resta de consellers.  El secretari de Migracions ha lamentat que hi hagi almenys 825.000 persones a Catalunya que no poden participar a les eleccions perquè no tenen la nacionalitat espanyola. En el mateix sentit de les lleis que ja tenen països europeus com França o el Regne Unit, o els Estats Units, ERC proposa garantir l’accés a la nacionalitat catalana dels nouvinguts que acreditin cinc anys de residència. Actualment, per la llei espanyola en són deu. Amorós ha explicat que segons la llei de transitorietat, si el dia 1 guanya el ‘sí’ aquells que puguin acreditar aquesta estada a Catalunya podran demanar la nova nacionalitat i, per tant, exercir també els seus drets polítics.

Summary: Amorós diu que el Govern i els partits que hi donen suport assumeixen “solidàriament” tota responsabilitat sobre l’1-O


El canvi de nom de l'aeroport de Barcelona-El Prat pel de Josep Tarradellas que impulsa el govern espanyol ha molestat la Generalitat. Fonts de Palau consultades per l'ACN han explicat que l'executiu de Quim Torra està molest per les "formes" i per no estar "consensuat" entre els dos governs. Així, des de la Generalitat esperen que el Consell de Ministres faci marxa enrere i que, finalment, no aprovi el rebateig del nom de l'aeroport. Segons les mateixes fonts, el Govern sabia que l'executiu de Pedro Sánchez volia canviar el nom però va replicar que no ho fessin de manera unilateral. Tot i això, avui el president espanyol ha informat de la modificació a l'alcaldessa de Barcelona, Ada Colau, i al batlle del Prat, Luis Tejedor Ballesteros. Des de Palau asseguren que no es té res en contra del president Tarradellas -que donaria nom a la infraestructura-, i que es tracta d'una qüestió de formes i de respecte. El Govern, a més, subratlla que hi ha comissions de nomenclàtor que gestionen aquests temes "delicats".  Tot apunta, però, que el Consell de Ministres que s'està celebrant aquest divendres al matí a la Llotja de Mar aprovarà el canvi de nom de l'Aeroport de Barcelona-El Prat. Es tracta d'una de les mesures que tirarà endavant l'executiu en la reunió extraordinària celebrada a Barcelona, que també es preveu que tiri endavant una inversió de 112 milions d'euros en obres per a carreteres de Catalunya, així com una subvenció de 350 milions dedicats a la formació de treballadors. Alhora, es donarà llum verd a l'augment del Sou Mínim Interprofessional a 900 euros mensuals i l'augment d'un 2,25% de les retribucions del funcionariat a partir del gener.

Summary: El canvi de nom de l'aeroport impulsat per Sánchez molesta el Govern per les "formes" i per no estar "consensuat"


La cap de llista de la CUP a les eleccions espanyoles del 10-N, Mireia Vehí, ha explicat que els anticapitalistes volen anar al Congrés a "hackejar el règim". En una roda de premsa a l'ACN, la candidata cupaire ha argumentat que "ningú" que qüestioni la monarquia, la corrupció i l'Íbex-35 té cabuda a l'Estat. Vehí ha acusat ERC, JxCat i En Comú Podem de plantejar solucions "inexistents" per a resoldre el conflicte entre Catalunya i l'Estat. També ha estat contundent contra el coordinador federal d'Izquierda Unida, Alberto Garzón: "Que equipari l'esquerra independentista amb Vox és un problema". A més, Vehí ha opinat que el PSOE és part del problema i no de la resolució. La candidata anticapitalista ha justificat que la CUP hagi decidit concórrer per primera vegada a unes eleccions espanyoles pel context d'"excepcionalitat". "Assumim fer un pas endavant per anar a Madrid a hackejar el règim". Vehí ha exposat els cinc eixos del "programa d'intervenció política" de la CUP pel 10-N: defensa de l'autodeterminació i l'amnistia; denúncia de les empreses de l'Ibex-35 i els lobbys econòmics dels aparells de l'Estat; la crisi climàtica; el feminisme "per canviar-ho tot"; i la denúncia de la corrupció de l'Estat. Vehí també ha carregat contra la resta de partits sobiranistes catalans. La cap de llista cupaire ha criticat que ERC volgués regalar la investidura a Pedro Sánchez "a canvi de res" després del 28-A: "Esperen un pacte amb l'Estat, i no compartim en absolut que l'autodeterminació es resolgui amb la voluntat del govern espanyol de resoldre el conflicte". Al parer de Vehí, tant republicans com JxCat i comuns plantegen vies "que no existeixen". És "impossible" cap pacte amb l'Estat, així com exercir l'autodeterminació, parlar de República mentre s'envia més policia, o tornar 10 anys enrere amb la pantalla de l'Estatut, tal com ha argumentat la candidata dels anticapitalistes. Vehí també ha carregat contra Garzón per equiparar l'esquerra independentista amb Vox. La cap de llista cupaire creu que el líder d'IU "ha comprat el relat de l'Estat" perquè "blinda el feixisme". Alhora, Vehí ha asseverat que és "fonamental" que hi hagi una esquerra espanyola "forta". Finalment, l'exdiputada al Parlament ha analitzat que el PSOE no és part de la solució, sinó del problema, després d'enviar més policia a Catalunya, generar "més violència", un "clima de guerra", "amenaçar amb més 155" o la llei de Seguretat Nacional, l'exhumació del dictador Francisco Franco, i les declaracions de la ministra Carmen Calvo assegurant que Primo de Rivera va ser "víctima" de la Guerra Civil.

Summary: La CUP vol anar al Congrés a "hackejar el règim" i acusa ERC, JxCat i comuns de plantejar solucions "inexistents"


Els Mossos d'Esquadra de l'Àrea Regional de Trànsit de la Regió Policial Central han denunciat un conductor de 25 anys, nacionalitat espanyola i veí de Sabadell, per un delicte contra la seguretat viària per conduir amb excés de velocitat. Els fets van succeir el dia 2 de febrer durant un control de velocitat que s'havia muntat a la carretera C-55 a l'altura del punt quilomètric 29,8 dins del terme municipal de Manresa. Els agents van detectar a les vuit del matí un turisme que circulava a 191 km/h en un tram de carretera on la velocitat màxima permesa era de 90 km/h. Els agents no van poder aturar el vehicle i van iniciar una investigació per localitzar l'infractor. Finalment, un cop el van localitzar, se'l va denunciar penalment. El conductor haurà de comparèixer quan sigui requerit davant del jutjat d'instrucció en funcions de guàrdia de Manresa.

Summary: Enxampen un conductor que circulava a 191 km/h per la C-55 a Manresa


L'alcaldessa no entén que es mantingui la vaga quan assegura que només s'han posat "millores" sobre la taula ACN Barcelona.-L'alcaldessa de Barcelona, Ada Colau, ha ratificat aquest dilluns la seva confiança en la regidora de Mobilitat i presidenta de TMB, Mercedes Vidal, tot i que aquest dilluns ja sigui el desè d'aturades parcials al metro. Durant la presentació de l'Observatori Metropolità de l'Habitatge, Colau ha fet una crida perquè el comitè d'empresa permeti que els treballadors puguin votar les últimes propostes plantejades no només per la direcció, sinó també per mediació de la Generalitat. Ha reconegut que no entén que es mantingui la vaga quan, ha dit, només s'han posat "millores" sobre la taula. "Estic convençuda que els treballadors tenen tot el dret a fer vaga, però ni la ciutadania ni jo entenem que s'estiguin fent tantes vagues i s'ampliïn quan hi ha millores i cap retallada", ha apuntat. Colau ha explicat que ella segueix "de prop" les negociacions sobre el conveni de metro i ha mostrat la seva "plena confiança" en l'equip que està portant-la, encapçalat per Mercedes Vidal. Dit això, i després d'assegurar que ella entén que hi hagi reivindicacions laborals per part dels treballadors "després d'anys de retallades", també ha remarcat que des de TMB només s'estan posant sobre la taula millores.  Al seu parer, és una "situació d'anomalia difícil d'entendre per part de la ciutadania" que es mantingui la vaga durant deu dilluns, i més quan el comitè d'empresa, ha continuat, no està traslladant les propostes de TMB i fins i tot de mediació de la Generalitat perquè les puguin votar els treballadors Colau, que ha agraït la tasca de la Generalitat, s'ha mostrat "convençuda" que els treballadors "volen resoldre el conflicte", i per això ha insistit que cal que puguin considerar els plantejaments que s'estan posant sobre la taula. L'alcaldessa ha lamentat que cada cop que s'està a punt d'arribar a un acord, "el comitè posa alguna qüestió nova sobre la taula", i ha advertit que "així és molt difícil, per no dir impossible", trobar una solució.  També ha destacat que TMB té uns "límits legals i també pressupostaris". El govern de l'Àrea Metropolitana abordarà la situació dimarts, i el consell d'administració de l'empresa farà el mateix dimecres.

Summary: Colau ratifica Vidal i demana al comitè d'empresa de metro que permeti que els treballadors votin les últimes propostes


Xavier Trias ha sortit en defensa de la tasca feta durant la darrera legislatura al capdavant del govern barceloní i ha assegurat que “no és casual” que aquest dijous s’hagin produït registres i detencions per la presumpta persecució irregular de Convergència Democràtica. “Ens passa contínuament: li ha passat a Artur Mas amb unes eleccions a Catalunya, li ha passat a Trias amb unes eleccions municipals i ens passa ara que dilluns un conjunt de persones han d’anar a declarar”, ha afirmat el mateix president del grup municipal de CiU a l’Ajuntament de Barcelona. Alhora, Trias ha destacat el seu “suport i afecte” a Antoni Vives, arrestat en l’operatiu d’aquest matí, de qui ha dit que “se li busquen les pessigolles per tots cantons” i que pateix una “persecució”. En una compareixença de premsa aquest migdia, acompanyat per bona part dels regidors del grup municipal de CiU, Xavier Trias ha assegurat que l’operatiu policial desplegat aquest dijous és un fet que “passa contínuament”. En aquest sentit, ha afegit que ell té “autoritat” per fer aquesta afirmació, en relació a les informacions que es van publicar l’any 2014 al diari ‘El Mundo’ senyalant que tenia un compte corrent a Suïssa. Trias ha assegurat que aquell va ser un cas “curiós” perquè es va demostrar la seva falsedat però ningú s’ha disculpat. “El que passa és que es generen operacions mediàtiques que, per molt que m’expliquin mil històries, ningú m’enganya: tenen una gran intencionalitat política”, ha etzibat l’exalcalde convergent. Xavier Trias ha matisat que ell “defensa” la justícia, però ha insistit en definir com a “molt curiós” el fet que els escorcolls i acusacions es produeixin en moments rellevants, referint-se així a la proximitat del judici pel 9-N.  Segons Xavier Trias és “lamentable” que es produeixin aquestes situacions, i ha assegurat que tant el seu grup municipal com “els propis implicats” s’han assabentat dels escorcolls d’aquest matí a través de la premsa. Per aquest motiu, ha assegurat que el país viu en una “democràcia de baix nivell”, que ha demanat revertir, i ha posat com a exemple les explicacions que el seu grup municipal donarà a la resta de formacions en la reunió que mantindran aquesta tarda, convocada per l’alcaldessa Ada Colau. Al mateix temps, Xavier Trias ha volgut “deixar molt clar” que durant els quatre anys de mandat de CiU es va actuar dins la legalitat, tant des de la regidories, com des de totes les empreses i instituts municipals, com BIMSA. Per això ha expressat “tot el suport” als funcionaris i treballadors d’aquest organisme, i ha assegurat que CiU “es posa al costat” de la justícia per col•laborar i aclarir “qualsevol sospita que pugui haver”.

Summary: Trias diu que els escorcolls i detencions del cas del 3% “no són casuals” i ho atribueix a la proximitat del judici pel 9-N


El president del Port de Barcelona, Sixte Cambra, ha decidit no seguir en el càrrec després de 7 anys. Així ho ha comunicat aquest dijous al consell d'administració de la entitat portuària, a qui ha expressat que es tractava d'una decisió per "motius personals", tal com expliquen fonts properes a Cambra, que afegeixen que no volia perpetuar-se en el càrrec. El president del port és escollit pel govern català. Cambra dirà al nou executiu que surti de les eleccions del 21D que no vol seguir, però continuarà sent el president del Port fins que el nou executiu català nomeni el seu successor.

Summary: El president del Port no seguirà el en càrrec quan hi hagi nou Govern per "motius personals"


Els Mossos d'Esquadra han denunciat un ciclista begut que va caure tot sol quan pedalava per una carretera local i va intentar fer veure que un cotxe l'havia atropellat. Els fets van tenir lloc dimecres passat al vespre a l'Armentera (Alt Empordà). El ciclista, que té 23 anys, va accidentar-se en una recta. Quan la patrulla va arribar a lloc, volia fer-los creure que un cotxe l'havia atropellat, però els agents de seguida van adonar-se que mentia. Quan ja era a l'hospital de Figueres perquè el curessin, els Mossos van intentar fer-li la prova d'alcoholèmia. D'entrada, ja va donar una taxa d'1,23 mg/l d'aire expirat, cinc cops superior a la permesa. Per això, la policia va denunciar el noi per una infracció administrativa. Segons informen els Mossos, els fets van tenir lloc dimecres passat al vespre. Una patrulla de trànsit va rebre l'alerta que un cotxe havia atropellat un ciclista a la carretera GIV-6303 a l'Armentera. Les primeres informacions que tenien apuntaven, a més, que el vehicle que havia causat l'accident havia fugit. Quan els agents van arribar al lloc, de seguida van veure com el ciclista presentava símptomes evidents d'anar begut. El jove havia patit ferides lleus i, durant tota l'estona, no va parar de repetir que un cotxe l'havia atropellat. Els Mossos, però, de seguida van adonar-se que no hi havia cap indici que portés a pensar-ho.  La policia va concloure que, en realitat, el jove s'havia accidentat ell mateix quan circulava per la travessera de l'Armentera que porta cap a Sant Pere Pescador (Alt Empordà). Un tram on la carretera és recta. El ciclista s'havia desviat cap a la dreta mentre pedalava, i ell mateix havia xocat contra el marge (on hi ha una vorera). Al jove se'l va traslladar a l'hospital de Figueres perquè el curessin. I un cop allà, els agents van intentar fer-li la prova d'alcoholèmia. El resultat indiciari va ser d'1,23 mg/l d'aire expirat; és a dir, una taxa cinc vegades superior a la permesa. Com que era impossible fer-li la prova amb l'etilòmetre, al jove se li va acabar extraient sang (per poder comprovar amb exactitud l'alcohol que portava al cos). El ciclista és un jove marroquí de 23 anys que viu a Sant Pere Pescador. Els Mossos l'han denunciat per via administrativa per conduir un vehicle amb una taxa positiva d'alcohol en sang (una infracció regulada a l'article 20 del Reglament General de Circulació).

Summary: Denuncien un ciclista begut que va caure a l'Armentera i va intentar fer veure que un cotxe l'havia atropellat


El Govern descarta que el tancament de la planta d’MDI de Covestro a Tarragona, anunciada per a finals del 2017, pugui afectar altres empreses. El secretari d’empresa i competitivitat, Joan Aregio, ha assenyalat aquest dijous que “en aquests moments, no es pot parlar de més afectacions” més enllà del tancament de la planta d’MDI –que comportarà l’acomiadament dels treballadors directes que hi formen part- i de possibles “afectacions a empreses implicades en la seva cadena de valor”. Segons Aregio, no es pot dir que el tancament de la planta sigui “la primera part de res” i ha apuntat que no creu que hi hagi "un efecte dòmino". Durant la seva compareixença a la Comissió d’Empresa i Coneixement al Parlament, Aregio ha explicat que el Departament va demanar fa dues setmanes una reunió per “tractar la problemàtica” mitjançant una carta a la matriu alemanya de l’empresa i que s’espera que la resposta per fixar la trobada vingui en les setmanes vinents.

Summary: El Govern descarta que el tancament de la planta d’MDI de Covestro a Tarragona produeixi un efecte dòmino


El secretari general d'UGT Catalunya, Camil Ros, ha lamentat la cancel·lació del Mobile World Congress però ha assegurat que l'afectació d'aquesta situació en l'ocupació és "mínima". "No dubto del volum de negoci que es pugui veure afectat però poso en entredit tot el que diuen de l'extinció d'ocupació perquè si mires les dades d'atur d'altres anys, l'impacte del congrés pràcticament no es veu", ha dit en declaracions a l'ACN. Ros ha afirmat que la decisió de l'organització de cancel·lar l'esdeveniment "ha estat provocada per la cancel·lació en cadena de grans empreses" i ha posat en valora que ni a Barcelona ni a Catalunya hi ha risc pel coronavirus segons les autoritats sanitàries.  Ros ha explicat que el sindicat havia detectar que aquest anys hi tornaven a haver ofertes on es podia veure la "precarietat" a l'entorn de l'organització del Mobile, així com encara casos de "discriminació" per qüestió de gènere. En aquest sentit, ha explicat que sovint no hi ha noves contractacions sinó "que la gent treballi més hores". Per això ha posat en dubte que la cancel·lació suposi deixar de contractar tantes persones com s'indica des d'alguns sectors.  "Que no hi hagi empreses que sota aquesta l'excusa (de la cancel·lació) facin ajustaments de plantilla", ha alertat. En aquesta línia, ha insistit que la suspensió del Mobile no hauria de tenir afectació en l'ocupació "més enllà de contractes de dies o hores".  Per a Ros, "és evident que la decisió l'ha provocat la cancel·lació d'empreses, no el risc de coronavirus" i ha posat en valor la gestió feta des de les administracions, enviant missatges de tranquil·litat i d'"unitat".  Des d'UGT haguessin estat partidaris de posposar i no cancel·lar el congrés de mòbils però Ros ha remès a les paraules dels organitzadors sobre la dificultat de saber quan finalitzarà el risc pel Covid-19. Per això, i davant el fet que el que es planteja ja és l'organització de l'edició del 2021, el sindicat ajudarà en tot el possible perquè se celebri "en condicions d'estabilitat de llocs de treball, no precarietat i no discriminació".

Summary: Ros (UGT) lamenta la cancel·lació del Mobile però afirma que l'afectació en l'ocupació és "mínima"


L’Empresa Municipal de Transports de Tarragona (EMT) preveu que el reclam d’autobús gratuït per als empadronats a la ciutat faci créixer el padró i el nombre d’usuaris del sistema, que l’any passat va superar els 10 milions de viatgers per primer cop. Segons els responsables de l’empresa, la previsió es basa en l’experiència de ciutats com Tallinn, a Estònia, que ja han implementat el sistema. A Tarragona, la gratuïtat serà progressiva i no s’assolirà fins el 2022. De moment, dilluns vinent s’activarà una primera bonificació d’un 25% en el preu del títols multiviatge per a les persones empadronades. Els beneficiaris poden adquirir la targeta -personalitzada i d’ús individual- a un preu de 3,5 euros.

Summary: Tarragona preveu que el reclam de l’autobús gratuït faci créixer el padró i el nombre de viatgers


Els Bombers de la Generalitat han efectuat un centenar de serveis per incidències relacionades amb les pluges fins a les cinc de la tarda. La majoria dels serveis s'han dut a terme a l'àrea metropolitana de Barcelona, sobretot al Barcelonès, Maresme i al Vallès, per petites inundacions a baixos i soterranis, així com per retirar arbres i objectes de la via i elements de les façanes. No hi ha hagut cap ferit i no s'han produït incidències remarcables. Per la seva banda, el telèfon d'emergències 112 ha rebut un total de 379 trucades per la pluja i la neu fins les cinc de la tarda.  Els Bombers de Barcelona també han realitzat 10 sortides per la pluja des de la matinada, cap d’elles de rellevància. El temporal també ha afectat a diverses carreteres locals de l'interior i muntanya sense afectar vies principals. S’ha hagut de tallar l’accés a la BV-4024 (Bagà) i a la BV-5301 (Brull-Montseny). En aquest sentit, es recomana precaució en la mobilitat a les zones afectades pel temporal de neu, a muntanya, sobretot a les carreteres locals.   Protecció Civil manté en prealerta els plans Inuncat i Neucat. Les fortes pluges que afectaven aquest matí les comarques de Barcelona han minvat i hores d'ara no generen més incidències tot i que Protecció Civil apunta que cal mantenir la precaució a l'entorn de rius i rieres, que han incrementat cabals. L’Agència Catalana de l’Aigua informa de cabals importants a la part baixa del riu Llobregat i del Besós, però sense perill d’inundació. D’altra banda, la Confederació Hidrogràfica de l'Ebre ha indicat que no hi ha hagut crescudes importants. Alguns dels registres de pluja més destacats són els 73 litres per metre quadrat que han caigut a Vallirana, 71 a Castellbisbal, 55 a Vilanova del Vallès, 54 a Sant Cugat del Vallès, 53 a Badalona, on en només mitja hora han caigut 25 litres. La neu, que durant el dia d'avui ha afectat les comarques del Pirineu, Prepirineu i cotes altes de la Catalunya Central, s'anirà restringint progressivament al llarg de la tarda i vespre a les comarques de tot el Pirineu fins aquest dissabte al matí. D'entre els gruixos més considerables, destaquen els 60 centímetres de neu al Cadí Nord, els 43 del Port del Comte, els 39 de Núria o els 21 de Das. Segons el Servei Català de Trànsit, continua tallada per neu la BV-4024 per accedir a Coll Pal i en vuit vies més és necessari l'ús de cadenes. Són la BV4024 a Bagà, BV-4025 a Cercs, BV-4243 a Berga, C-28 a Naut Aran, C-38 a Molló, N-260 a Ribes de Freser, GIV-4082 a Alp, GIV-5264 a Vilallonga de Ter. En dues vies hi ha restriccions de de pas a vehicles de tercera categoria, la C-38 a Molló i la N-260 Ribes de Freser. El Consell Comarcal del Berguedà ha indicat que les nevades han provocat la suspensió de sis rutes escolars a causa de l’estat de les carreteres, que han afectat 35 alumnes. El Consell Comarcal del Moianès ha avançat, de forma preventiva, la finalització de les classes pel dia d’avui per l’acumulació de neu a les carreteres locals de la comarca i, per la seva banda, el Consell Comarcal del Ripollès ha informat de l’afectació a sis rutes escolars per afectacions a les carreteres derivades de les nevades.

Summary: Els Bombers efectuen un centenar de serveis a causa de les pluges


Quatre joves han estat citats a declarar el dilluns que ve a les deu del matí als jutjats de Lleida arrel dels incidents que hi va haver el passat 17 de maig a l'edifici del Rectorat de la Universitat de Lleida (UdL) en el marc d'una protesta contra la presència policial a l'edifici. La policia feia unes setmanes que era present al Rectorat amb agents d'incògnit per vetllar per la seguretat de la subdelegada del govern espanyol a Lleida, Inma Manso, que va rebre una escridassada en una classe per part d'un grup d'activistes que protestaven contra la política del PP en la crisi dels refugiats. El 17 de maig hi va haver enfrontaments entre la policia secreta i els estudiants i es va detenir una alumna de Comunicació Audiovisual i Periodisme. Més tard, un grup d'estudiants i joves de fora van ocupar el despatx del rector, Roberto Fernández, durant més de 3 setmanes. Segons el Sindicat d'Estudiants dels Països Catalans (SEPC), els quatre joves han estat citats a declarar per la protesta que hi va haver al rectorat contra la presència policial. Després de la declaració està prevista una roda de premsa per part del sindicat a la mateixa porta dels jutjats on està previst que donin a conèixer més detalls del cas. La protesta on hi va haver una detenció a l'edifici del Rectorat va desencadenar una tancada al despatx del Rector que es va perllongar durant més de 3 setmanes al fracassar en reiterades ocasions les mediacions entre el Rectorat, els professors i els estudiants. La tancada va finalitzar el 9 de juny després que els Mossos d'Esquadra entressin al Rectorat per fer el desallotjament però ja no hi van trobar cap estudiant perquè se n'havien anat abans. Durant la tancada es van viure diversos conflictes, amb la disgregació de les assemblees d'okupació i de la facultat de lletres per discrepàncies en la manera d'actuar i també pels incidents amb els periodistes durant una jornada.  El 21 de juny els mossos van detenir el raper lleidatà Pablo Hasél per agredir diversos periodistes durant aquest tancada i va sortir en llibertat després de passar quatre hores a comissaria.

Summary: Citen a declarar quatre joves arrel dels incidents a la UdL el dia de la protesta contra la presència policial


La cap de llista del PSC per a les eleccions del 26-J, Meritxell Batet, ha avisat aquest dimarts que, passat el 26-J, els socialistes no faran com després del 20-D i no donaran temps al candidat del PP, Mariano Rajoy, perquè pugui negociar un possible govern malgrat que guanyi els comicis. “Nosaltres començarem a treballar de manera immediata”, ha sentenciat Batet referint-se a que després del 26-J iniciaran converses per fer un govern que, segons ella, estarà liderat per Pedro Sánchez, perquè tot i les enquestes no contempla cap escenari que posi Units Podem per davant del PSOE. Pel que fa als resultats a Catalunya, la cap de llista del PSC està convençuda que la seva candidatura “millorarà els resultats” respecte dels que va aconseguir al passat 20 de desembre.

Summary: Batet avisa que el PSOE no donarà temps a Rajoy per negociar i “començarà a treballar immediatament” després del 26-J


El president del govern espanyol, Pedro Sánchez, reuneix aquest dimarts al matí el primer Consell de Ministres de l'executiu de coalició. La reunió del nou govern espanyol del PSOE amb Unides Podem ha començat cap a les 10.15 hores després de l'arribada dels ministres un per un al Palau de la Moncloa i la tradicional foto de família del nou executiu. Es tracta d'un dels governs espanyols més nombrosos de la història de la democràcia, amb 23 membres, onze dels quals són dones i cinc són d'Unides Podem. Sánchez ha dissenyat un executiu amb quatre vicepresidències i 18 ministeris. Onze dels ministres repeteixen a l'executiu. Tots ells van prendre possessió del càrrec dilluns després que Sánchez ho fes la setmana passada. Quan acabi la reunió, el president del govern espanyol compareixerà en roda de premsa.  La primera a arribar ha estat la vicepresidenta primera, Carmen Calvo, seguida del vicepresident segon, Pablo Iglesias. És el primer cop que membres d'Unides Podem formen part de l'executiu i Iglesias s'ha estrenat assistint-hi amb texans i sense corbata. La majoria duia la cartera de ministre a la mà i l'últim a arribar ha estat el ministre d'Universitats, Manuel Castells.  Sobre la taula, els membres de l'executiu tindran la proposta de situar l'exministra de Justícia Dolores Delgado al capdavant de la Fiscalia General de l'Estat. El Consell de Ministres també podria donar llum verda a l'augment del 0,9% de les pensions, una mesura que l'anterior executiu va posposar fins que n'hi hagués un de nou.   A la taula de la sala de reunions del Consell de Ministres no hi ha quedat pràcticament cap espai buit. Aquest executiu té cinc membres més, ja que l'anterior en tenia 18. Sánchez presideix la taula amb Calvo a la seva dreta i Iglesias a l'esquerra. A l'extrem de la taula més allunyat de la presidència de l'executiu s'han situat els ministeris de nova creació -Igualtat, Consum, Universitats i Seguretat Social-.

Summary: Sánchez reuneix el primer Consell de Ministres de l'executiu de coalició


El comitè d'Afers Legals del Parlament Europeu ha votat aquest dimarts a favor de presentar al·legacions al Tribunal de Justícia de la Unió Europea (TJUE) que analitza el cas sobre la immunitat d'Oriol Junqueras i el seu escó a la cambra, que segueix vacant. Els membres del comitè han instat al president de l'Eurocambra, David Sassoli, a enviar observacions amb l'opinió de la institució en aquest cas. La vista oral a Luxemburg pel cas de Junqueras està prevista pel 14 d'octubre. L'informe sobre les al·legacions al TJUE sobre l'escó de l'eurodiputat d'ERC l'ha redactat un eurodiputat francès del grup popular, Geoffroy Didier.

Summary: L'Eurocambra insta el seu president a presentar al·legacions al TJUE per l'escó de Junqueras


Els jugadors del FC Barcelona i el Reial Madrid ja han arribat al Camp Nou procedents de l'Hotel Sofia, on s'hi han concentrat des de les dotze del migdia. Els autobusos que han traslladat els jugadors han sortit de l'hotel poc abans de les sis de la tarda i han fet tot el trajecte custodiats per agents dels Mossos d'Esquadra. Primer ha sortit l'autocar del FC Barcelona i posteriorment els busos que han traslladat la plantilla de l'equip blanc. Mentrestant, centenars de persones es concentren a l'entorn de Camp Nou convocats pel Tsunami Democràtic. El clàssic arrencarà a les vuit del vespre. L'equip arbitral també ha arribat a l'estadi.

Summary: Arriben al Camp Nou els jugadors del Barça i el Madrid custodiats pels Mossos


Ferran Bel demana el vot per CDC  el 26-J perquè pugui ser una força “determinant” a Madrid a l’hora de reivindicar els “greus incompliments” del govern espanyol amb Tarragona i el conjunt de la demarcació. El cap de llista dels convergents ha denunciat aquest dilluns que “la inacció” i el “poc compromís” del govern espanyol amb els Jocs Mediterranis estan posant “en risc” l’esdeveniment esportiu del 2017. Bel ha carregat contra “l’espectacle electoralista” de la vicepresidenta Sáenz de Santamaria, divendres passat, en què va anunciar 3 MEUR més per a la cita esportiva i ha reclamat el suport de totes les institucions amb els Jocs. Segons Bel, CDC ha demostrat que compleix amb l’esdeveniment des dels governs de la Generalitat i de la Diputació. Entre els incompliments de l’executiu espanyol amb la ciutat de Tarragona, Bel també ha esmentat la situació de l’estació de trens i de la xarxa ferroviària, o la manca de finançament per al Mercat Central.

Summary: Bel crida a convertir CDC en una força “determinant” a Madrid per posar fi als incompliments de l’Estat amb Tarragona


Insta a detallar per escrit les mesures que s'adoptaran per respectar l'acord de sortida de vaga       ACN Barcelona.-Metges de Catalunya (MC) ha presentat aquest dijous i divendres un requeriment exprés als comitès de seguretat i salut de les set direccions d’atenció primària de l’Institut Català de la Salut (ICS) perquè estableixin les mesures necessàries per limitar les càrregues de treball dels facultatius i adequar el nombre de visites diàries a la seva jornada assistencial, com recull l’acord de sortida de vaga signat a finals de novembre de 2018. La sobrecàrrega de treball continua, apunta el sindica, va ser la causa principal de la vaga de finals de l'any passat. Per això, l'organització reclama que es posi fi a la "saturació de les consultes" i detallin per escrit en el termini d'una setmana quines mesures s'adoptaran per respectar l'acord de sortida de vaga.  El sindicat ha denunciat en reiterades ocasions que diverses direccions d'equips d'atenció primària estan bloquejant les mesures pactades amb l'ICS per millorar les condicions de treball dels facultatius, "amb la intenció de destruir l’essència de l’acord signat i perpetuar el maltractament cap als professionals”. En aquest sentit, una enquesta interna feta pel sindicat el maig passat constata que tres de cada quatre professionals creu que encara hi ha una sobrecàrrega assistencial que té efectes sobre la qualitat del servei i el benestar professional.

Summary: Metges de Catalunya reclama a les direccions d'atenció primària que acabin realment amb la sobrecàrrega de treball


Va aturar la víctima simulant que havia de cobrar un bitllet loteria premiat i que no sabia llegir ACN Girona.-Els Mossos d'Esquadra van detenir el passat 29 de juny a Girona una dona per estafar-ne una altra mitjançant el mètode de l'estampeta vuit dies abans. Es tracta d'una dona de 62 anys, de nacionalitat peruana i amb domicili desconegut que al voltant de les onze del matí del 21 de juny va aturar la seva víctima mentre caminava pel carrer Sant Agustí amb l'excusa de preguntar-li una adreça per anar a cobrar un bitllet de loteria premiat. L'estafadora, que va simular no saber llegir, portava apuntada una adreça d’un bufet d’advocats on s’havia d’assessorar i quan la víctima li va llegir el paper, va veure una presumpta conxorxa del bufet d’advocats per quedar-se els diners. La detinguda li va prometre que si l'ajudava li donaria la meitat del premi i li va demanar que com a mostra de bona voluntat posés els diners dins d'un estoig. La víctima va anar a treure 500 euros d’un caixer automàtic pròxim. Fet això,  li va dir que s’esperés amb l’excusa d’anar a buscar una maleta, i li va entregar l’estoig amb els diners i la butlleta premiada. La víctima va esperar més de mitja hora fins que va veure que la dona no retornava i va decidir obrir l’estoig. Dins no hi havia ni els diners ni la butlleta, només trossos de paper de diari.   Vuit dies més tard, mentre agents de seguretat ciutadana en servei de paisà patrullaven per la ciutat, van veure una dona que coincidia amb la presumpta estafadora i la van identificar i detenir. A més, li van intervenir 235 euros en bitllets fraccionats 340 pesos mexicans i 229 dòlars americans.  La detinguda, a qui li consten antecedents, va passar el dia 30 de juny a disposició del jutjat d’instrucció en funcions de guàrdia de Girona, que en va decretar la seva llibertat amb càrrecs.

Summary: Detenen una dona per estafar-ne una altra a Girona amb el mètode de l'estampeta


El ministre d’Economia del govern espanyol, Luis de Guindos, ha assegurat aquest dilluns que “en principi” ell no és candidat a presidir l’Eurogrup. Després de la gran derrota electoral dels laboristes holandesos, que van perdre 29 escons i s’han quedat només amb 9, l’actual president de l’Eurogrup, Jeroen Dijsselbloem, ha quedat debilitat. “El resultat és el que és”, ha dit De Guindos, que va ser el rival de Dijsselbloem per a la presidència del grup de ministres de l’euro el juliol del 2015. “Dijsselbloem haurà de prendre les decisions que cregui convenients”, ha afegit. L’holandès ha assegurat que la decisió de si continua al càrrec fins al final del mandat, el gener del 2018, dependrà de la resta de països.    “En aquests moments l’Eurogrup té un president. Les regles són una mica evanescents, com saben perfectament. Però en principi no sóc candidat a res”, ha dit el ministre d’Economia espanyol, al ser preguntat pel càrrec de Dijsselbloem. Tot i això, De Guindos ha dit que la decisió sobre qui ha de ser president de l’Eurogrup està relacionada a una qüestió de “legitimitat i sentit comú”. “Estic convençut que tant el senyor Dijsselbloem com tots els altres aplicarem el sentit comú”, ha dit.  L’holandès, ministre de Finances a l’executiu de Mark Rutte, ha dit que encara caldran “uns mesos” per formar un nou govern al seu país. “És massa aviat per dir si hi haurà un buit entre l’arribada d’un nou ministre i el final del meu mandat”, ha assegurat Dijsselbloem als periodistes. Segons ell, “correspon a l’Eurogrup” decidir com “procedir”.  L’actual president de l’Eurogrup ha rebut el suport, durant la reunió d’aquest dilluns, dels ministres de França i Alemanya, així com també del comissari d’Afers Econòmics, Pierre Moscovici, que ha dit que sap portar el grup de forma “ràpida i eficaç”.

Summary: De Guindos sobre la presidència de l’Eurogrup: “En principi jo no sóc candidat a res”


El Pirineu de Lleida ha complert les expectatives i ha arribat a una mitjana d'ocupació del 75% durant el període nadalenc amb una punta de gairebé el 100% al voltant de Cap d’Any, entre el 29 de desembre i el 2 de gener. Les estacions d'esquí han venut prop de 238.000 forfets, un 8% més que l'any passat, segons el Patronat de Turisme de la Diputació de Lleida, que assegura que les dades encara serien més bones si no fos perquè la meteorologia ha fet la guitza i algunes jornades el vent ha obligat a tancar part les pistes. En tot cas, el director del Patronat, Juli Alegre, ha explicat que el nombre d'esquiadors registrats aquest Nadal iguala el millor registre de la història, que va ser el de la temporada 2013-2014. També assegura que, si se sumen als 97.300 del pont de la Puríssima, a hores d'ara ja s'han venut el 25% del total de forfets previstos durant tota la temporada (1.330.000). A més, durant aquests 13 dies, del 26 de desembre al set de gener, els turistes han deixat al Pirineu lleidatà un impacte econòmic d'entre 40 i 45 milions. D'altra banda, la nevada d'aquest diumenge ajudarà a consolidar els gruixos per garantir la neu fins a finals de temporada. (S'han afegit més detalls de l'ocupació de la campanya de Nadal facilitats pel Patronat de Turisme de la Diputació de Lleida) L'ocupació ha crescut un 5% respecte l'any passat per les mateixes dates i, segons Juli Alegre, hauria arribat al 80% "si no fos per les inclemències meteorològiques". Des del 26 de desembre han passat per les comarques de Lleida 100.000 turistes que han generat unes 250.000 pernoctacions. També per culpa del temps no s'ha pogut assolir la previsió inicial de vendre 250.000 forfets aquests festes nadalenques. Segons el Patronat, l'activitat s'ha vist dificultada per les fortes ràfegues de vent, pluja i neu del temporal batejat amb el nom de 'Bruno' la setmana de Nadal, així com per les elevades temperatures d'aquesta setmana de Reis, que han perjudicat en alguns casos la qualitat de la neu i han obligat a tancar algunes estacions de nòrdic, com també pel temporal d'aquest cap de setmana de Reis. Malgrat tot, la valoració global del sector turístic i de l'esquí és molt positiva. Per sectors, el turisme rural i els hotels més pròxims a les estacions han arribat a un 80% de mitjana d'ocupació i els bungalows als càmpings de muntanya s'han quedat al 60%.  La millor ocupació, tal com era prevista, va tenir lloc la setmana de Nadal fins a Cap d'Any amb dos períodes ben diferenciats. D'una banda, del dimarts 26 de desembre, festivitat de Sant Esteve, fins al 28 de desembre l'ocupació es va situar entre el 65 i el 85%, segons les diferents tipologies d'allotjament turístic. A partir del 29 de desembre fins al 2 de gener es va arribar a la plena ocupació a la pràctica totalitat dels establiments del Pirineu en les diferents modalitats d'allotjament turístic. A partir del 3 de gener i fins aquest diumenge, dia 7, el nivell d'ocupació ha estat inferior però amb un comportament ben diferenciat entre el 3 i el 5 de gener i el cap de setmana de Reis. Fins el divendres, dia 5 de gener, la mitjana d'ocupació es va mantenir encara força alta, en percentatges superiors a les previsions. En concret, el sector del càmping fins divendres, dia 5 va mantenir un nivell d'ocupació entre el 50 i el 60% a les places de bungalous. Per la seva banda, el turisme rural s'ha mantingut de forma més homogènia en el conjunt de la demarcació al voltant del 80% d'ocupació, i el sector d'hoteleria ha arribat a una ocupació al voltant del 80 % en els establiments situats a peu de les estacions d'esquí, mentre que a la resta del Pirineu, fora de la influència directa dels centres d'hivern, la mitjana d'ocupació es va situar al voltant del 40 %, també fins divendres, dia 5. Aquest cap de setmana de Reis degut a les previsions meteorològiques i també al fet que per aquestes dates s'acostuma a passar-les en família en els llocs de residencia, la mitjana d'ocupació ha estat força inferior. La millor ocupació turística en el seu conjunt s'ha produït a la Val d'Aran en els establiments de turisme reglat amb un 90% de mitjana des del dia 25 de desembre, festivitat de Nadal, fins a Cap d'Any, i entre el 70 i el 75 % de mitjana aquesta segona setmana, segons dades provisionals. L'ocupació turística a la Val d’Aran també es va mantenir molt alta fins divendres, dia 5, però de cara el cap de setmana també es va reduir notablement. El Patronat també subratlla que les places de segona residència també han tingut un nivell alt d'ocupació, cosa que també ha repercutit en el consum, el comerç i els establiments de restauració de la zona, a més de les activitats vinculades amb l'oferta de neu del Pirineu de Lleida. Núria Ferrando, presidenta de la Federació de Turisme Rural de Lleida, ha explicat que, després de la plena ocupació per Cap d'Any, per aquest cap de setmana de Reis ja ha baixat per sota del 50% però, tot i així, la valoració de les festes nadalenques és molt positiva. Ara el repte, assegura, és continuar apostant per la desestacionalització i aconseguir incrementar les ocupacions en les dates més fluixes. El director comercial de Baqueira Beret, Javi Ubeira, s'ha mostrat molt satisfet de l'afluència d'esquiadors durant el període nadalenc tot i que hi ha hagut dies que la meteorologia ha fet la guitza i el vent, la pluja o la boira han obligat a tancar part de les instal·lacions. El cap de setmana que Cap d'Any va ser molt bo i en concret el dissabte 30 de desembre es va arribar als 21.000 esquiadors, un dels millors registres de la història de l'estació aranesa.  Segons Ubeira, hi havia cert neguit sobre si la situació política podia afectar l'afluència de visitants però finalment no ha estat així: "ens hem adonat que si hi ha neu la gent respon i no mira temes polítics, i més ara que està millorant la situació econòmica". Entre les darreres nevades i la neu produïda a Baqueira tenen uns gruixos acumulats d'entre 1,25 i 1,8 metres, amb la qual cosa "la base és molt bona i creiem que tenim la neu garantida fins el 8 d'abril, quan tancarem les instal·lacions".  Per la seva banda, el responsable de muntanya de Boí Taüll, Ignasi Jiménez, ha celebrat la nevada d'aquest diumenge com "el millor regal que podien portar els Reis" perquè ha deixat uns bons gruixos de neu nova que asseguren la temporada. Cal recordar que els onze complexos hivernals lleidatans d'esquí alpí i nòrdic, que han invertit enguany 13,25 milions d'euros per modernitzar les seves instal·lacions, esperen vendre aquesta temporada un total de 1.331.000 forfets, un 4% més que passada. La campanya s'allargarà fins a l'abril.

Summary: El Pirineu de Lleida assoleix el 75% d'ocupació per les festes de Nadal i les estacions venen un 8% més de forfets


La Confederació General de Treballadors (CGT) de Catalunya ha demanat aquest dilluns la gratuïtat del transport públic a tot el Principat mentre duri l'estat d'alarma. El sindicat ho ha sol·licitat aquest matí a través d'una carta dirigida a la presidenta de Transports Metropolitans de Barcelona (TMB), Maria Rosa Alarcón; al conseller de Territori i Sostenibilitat de la Generalitat de Catalunya, Damià Calvet, i al ministre de Transports, Mobilitat i Agenda Urbana, José Luís Ábalos. En el document, la CGT demana que la mesura s'apliqui a tot el transport públic urbà de rodalies i interurbà de Catalunya –metro, rodalies de Renfe, Ferrocarrils de la Generalitat de Catalunya, autobusos urbans i autobusos interurbans-. En la carta, el sindicat remarca que, des de la proclamació de l'estat d'alarma, "la mobilitat de la població ha quedat restringida a casos de necessitat", ja sigui per anar a treballar, desplaçar-se a centres sanitaris o efectuar compres de recursos de subsistència. En aquest sentit, la CGT assenyala que una part "molt important de la població" que es desplaça a hospitals i supermercats "ha vist perdre el seu poder adquisitiu pels Expedients de Regulació Temporal d'Ocupació (ERTO)". Per altra banda, recorda que totes aquelles persones que es desplacen al seu centre de treball amb transport públic "estan fent un servei públic" i, per aquest motiu, "les administracions hi han de contribuir facilitant els mitjans de transport", conclou l'escrit.

Summary: La CGT demana que el transport públic a Catalunya sigui gratuït durant l'estat d'alarma


Diversos membres del Govern han expressat via Twitter mostres de condol per la mort de la diputada de Junts pel Sí i expresidenta d'Òmnium Cultural Muriel Casals, que ha mort la matinada d'aquest diumenge. Neus Munté, Toni Comí, Raül Romeva, Meritxell Borràs, Dolors Bassa, Meritxell Ruiz, Carles Mundó i Josep Rull han destacat l'"exemple" de Casals, la seva "autoritat moral" el seu "compromís amb les persones" i la seva "integritat" i esperen que aquest exemple serveixi per assolir el "somni" d'una Catalunya independent. "Gràcies per ajudar-nos a anar més lluny, a ser cada dia una mica millors", piula la portaveu del Govern, Neus Munté. "Tu ho vas dir: "Nosaltres som el somni". Tu, com ningú, l'has fet possible. El teu exemple ens guiarà per culminar-lo", escriu el titular de Salut, Toni Comín. " El teu somriure ens guiarà. El teu record ens servirà d'esperó", assegura Raül Romeva, conseller d'Exteriors; la consellera de Governació destaca la "gran persona" que va ser Casals, la seva "autoritat moral, cohesionadora", mentre que Carles Mundó, de Justícia, remarca el seu "compromís amb les persones"; i Josep Rull, de Territori i Sostenibilitat,  lloa la seva "integritat insubornable" i demana que conjurar-se per "fer realitat el teu somni d'una Catalunya independent". També Dolors Bassa, titular de Treball, recorda el paper destacat de Muriel Casals i Meritxell Ruiz, la titular d'Ensenyament, remarca l'"estima al país" de l'expresidenta d'Òmnium

Summary: Diversos membres del Govern coincideixen a destacar l'"exemple" i el "compromís" de Muriel Casals


Ecologistes de Catalunya denuncia "passivitat" del Govern davant els "nivells d'alerta" per ozó a la Plana de Vic. Fan aquesta denúncia "després de la superació del nivell d'alerta establert per a l’ozó a la Plana de Vic, seguida de tres superacions del llindar d’informació establerts per la normativa respectivament en 240 i 180 micrograms per metre cúbic". Critiquen que el Govern "s’ha limitat a difondre un avís rutinari recomanant a la població que eviti l’exercici físic intens a l’aire lliure", el que consideren "insuficient". Per això han demanat al Tribunal Superior de Justícia de Catalunya "que obligui a la Generalitat a l’elaboració del preceptiu pla d’emergència per a evitar danys a la població". L'entitat alerta que amb l’onada de calor de la primera setmana d’agost, les emissions contaminants de l’intens trànsit motoritzat de l’àrea metropolitana de Barcelona, així com les del transport marítim i aeri, la producció d’electricitat en les centrals tèrmiques de gas pel major ús de l’aire condicionat i la ramaderia intensiva porcina, s'han tornat a disparar els nivells d’ozó a l’interior de Catalunya. Enfront d’episodis d’ozó com el que actualment es viu a Catalunya, l'entitat exposa que les autoritats franceses vénen decretant en els últims anys restriccions al trànsit en les principals àrees metropolitanes del país, amb prohibició de la circulació dels vehicles més vells, reducció de la velocitat, encariment dels estacionaments centrals o rebaixa del preu del transport públic. "Res d’això es fa a Barcelona", reblen en un comunicat.


La residència d'avis de la Muntanyeta, al Vendrell, ha suspès des d'aquest dimecres les visites al centre com a mesura de prevenció. Segons informa l'Ajuntament, la decisió s'ha pres després que les dades del Departament de Salut confirmin un increment del risc de rebrot al municipi. La residència tornarà a programar les videoconferències amb els familiars dels avis i àvies.

Summary: Suspenen les visites a la residència d'avis de la Muntanyeta del Vendrell pel risc de rebrot al municipi


ERC ha demanat la compareixença del ministre de l'Interior, Fernando Grande-Marlaska, al Congrés perquè doni explicacions sobre el presumpte espionatge al president del Parlament, Roger Torrent. Segons han publicat aquest dimarts 'El País' i 'The Guardian', el telèfon mòbil de Torrent hauria estat espiat el 2019 per un programa -Pegasus- que només poden comprar governs per combatre el crim i el terrorisme. La investigació també explica que l'exdiputada de la CUP Anna Gabriel i Jordi Domingo, membre de l'ANC, també haurien estat espiats amb aquest sistema. Per això, els republicans demanen que Marlaska comparegui a la comissió d'Interior per aclarir les informacions sobre "els presumptes espionatges i intromissions a la intimitat de líders polítics catalans per part d'estructures governamentals".

Summary: ERC demana la compareixença de Marlaska al Congrés pel presumpte espionatge a Torrent


L'incendi forestal del Voló ja ha calcinat 130 hectàrees, segons informa 'L'Independant', i França ha demanat ajuda als Bombers per intentar frenar l'avanç de les flames. El foc, que ha començat poc després de les cinc de la tarda, amenaça d'entrar a Catalunya per la zona del Pertús. Els serveis d'emergència francesos han demanat reforços per elevar fins a 250 els efectius que treballen sobre terreny. En paral·lel, també s'han mobilitzat diferents mitjans aeris, entre els quals dos bombarders  i quatre hidroavions (tot i que en poca estona, quan es faci fosc, la nit obligarà a què es retirin). Segons informa Bombers, vuit camions d'aigua i vehicles lleugers del Grup d'Actuacions Forestals (GRAF) del cos s'han desplaçat a l'altra banda de la frontera per donar suport a les tasques d'extinció. La carretera D900, que és la que entronca amb França per l'N-II, està tallada entre el Voló i el Pertús.  L'incendi forestal també ha obligat a tallar l'autopista A9 i l'AP-7 entre els peatges del Voló i de la Jonquera. El prefecte dels Pirineus Orientals, Philippe Vignes, que s'ha desplaçat a lloc, ha ordenat aquesta mesura a quarts de nou del vespre, pel fum que hi havia a la zona i per la possibilitat que les flames poguessin arribar a l'autopista.

Summary: L'incendi del Voló ja ha calcinat 130 hectàrees i França demana ajuda als Bombers per frenar l'avanç de les flames


C's presenta a Barcelona el programa de polítiques d'igualtat pel 20-D, en què es proposa ampliar a 26 setmanes la baixa per naixement d'un fill  ACN Barcelona.-La líder de Ciutadans (C's) a Catalunya, Inés Arrimadas ha assenyalat que el Govern ha d'assumir també la seva part de responsabilitat per l'endeutament que arrossega Catalunya, fet que atribueix a una "mala gestió" de l'executiu de Mas. "Evidentment que nosaltres volem seguir rebent ajuda del Fons de Liquiditat Autonòmic (FLA), però el que no podem fer és dir que el culpable de la nostra situació és només el govern d'Espanya", ha dit Arrimadas després de la presentació a Barcelona del programa de polítiques d'igualtat pel 20-D. Entre les propostes més rellevants, ampliar a 26 setmanes la baixa per naixement d'un fill i que els pares puguin gaudir d'un permís de 8 setmanes.

Summary: Ciutadans afirma que l'endeutament de Catalunya es deu també a "la mala gestió" del Govern


Els Mossos d'Esquadra han detingut un passatger per amenaçar que hi havia una bomba a l'interior d'un TAV i obligar la policia a desallotjar l'estació de l'alta velocitat a Girona. El noi, un jove que parlava amb accent àrab, viatjava al vagó número 7. Poc abans que el comboi arribés a Girona, pels voltants de les sis de la tarda, el noi s'ha aixecat, ha cridat l'atenció de la resta dels passatgers i ha assegurat que havia posat una bomba al tren. L'interventor i el personal de seguretat l'han custodiat fins arribar a l'andana, quan se n'han fet càrrec els Mossos. L'amenaça de bomba ha obligat a activar diverses patrulles, mobilitzar els ARRO i impedir l'accés a l'interior de l'estació del TAV. Després de detenir el passatger, a qui s'acusa de desordres públics, i examinar el comboi, el tren ha pogut reprendre la marxa cap a Figueres. Cap a dos quarts de deu de la nit els Mossos han confirmat que l’havien pogut identificar. Es tracta d’un jove de 25 anys de nacionalitat austríaca nascut al Marroc. (S’ha afegit l’origen, la nacionalitat i l’edat del detingut) El TAV on viatjava el detingut ha sortit de l'estació de Barcelona-Sants a les 17.37 h i arribava a Girona a les 18.15 h. El jove, que vestia un ponxo de color fosc, anava assegut al mig del vagó número 7 (en concret, al seient 9D, que dona a la finestra).  Més o menys quan faltava un quart d'hora per arribar a Girona, quan el tren passava per l'alçada del Vallès, el jove s'ha aixecat, ha picat dues o tres vegades de mans per cridar l'atenció de la resta de passatgers i ha fet altres moviments estranys. De cop, ha començat a proferir que hi havia una bomba al TAV. Segons ha explicat una viatgera, el noi ha exclamat: "Els pecats els pagareu tots, hi ha una bomba al tren". L'Aida Rico era una de les passatgeres que anaven al vagó número 7. Ella tenia seient a la part posterior i bitllet fins a Figueres, però ha preferit baixar a Girona. "He començant a sentir gent dient que un home amenaçava amb fer esclatar una bomba", ha relatat. "De seguida, diversos passatgers han avisat la policia; la gent estava espantada", ha precisat. L'interventor del TAV i el personal de seguretat han anat fins al vagó i han custodiat el jove, que s'ha tornat a asseure fins que el tren ha arribat a Girona. Allà l'esperaven els agents dels Mossos d'Esquadra, que l'han reduït a l'andana, l'han emmanillat i se l'han endut detingut per desordres públics. L'estació, blindada La falsa amenaça de bomba ha obligat la policia a blindar l'estació del TAV. Diverses patrulles de seguretat ciutadana i efectius dels ARRO han anat ràpidament fins al lloc, després de rebre les trucades d'alerta d'alguns passatgers que viatjaven al tren. Els Mossos d'Esquadra han tancat els accessos a l'estació i han desallotjat les andanes i el vestíbul. Això ha fet que desenes de persones s'apleguessin a l'exterior. El cap de l'ABP del Gironès-Pla de l'Estany, l'inspector Xavier Domènech, ha explicat que de seguida "s'ha desallotjat la zona d'influència" del tren on viatjava el passatger que ha proferit la falsa amenaça de bomba. "Quan ha baixat del tren, hem comprovat que no duia cap artefacte explosiu al damunt, ni que tampoc n'hi havia cap al vagó, i hem procedit a detenir-lo per desordres públics", ha precisat. Al cap de poca estona, el TAV ha pogut continuar el recorregut fins a Figueres-Vilafant i s'ha restablert la normalitat a la línia. Mentrestant, els Mossos d'Esquadra d'investigació han pres declaració a diversos testimonis que viatjaven a l'interior del tren. Segons ha concretat l'inspector Xavier Domènech, de moment no se sap del cert si, en el moment de proferir les amenaces, el jove ha anomenat Al·là. En un primer moment el jove ha dit que era d'origen marroquí i ha donat un nom i cognoms a la policia que no constaven enlloc. Els Mossos d'Esquadra han fet gestions per identificar-lo i finalment s’ha pogut confirmar que es tracta d’un jove de nacionalitat austríaca de 25 anys que va néixer al Marroc. En paral·lel, també se li farà un reconeixement mèdic per descartar que no pateixi cap alteració mental.

Summary: ACTUALIZACIÓ:Detenen un passatger per amenaçar que hi havia una bomba al TAV i obligar la policia a desallotjar l'estació de Girona


L’alcaldable del PSC, Jaume Collboni, s’ha mostrat convençut que “el caràcter barceloní rebel i inconformista ressorgirà el 26-M i la ciutat tindrà un alcalde socialista”. Collboni ha dit que “a les dificultats i la situació delicada” de la ciutat, se suma “el risc que el 26-M guanyi un alcalde que no vol fer un govern pro Barcelona”. Amb tot, ha dit que està segur que “una majoria àmplia de barcelonins amb caràcter inconformista ressorgiran” el dia de les eleccions per a tornar a tenir un govern que es preocupi de les polítiques municipals i que “posarà a Barcelona de nou al lloc que li pertoca”. L’alcaldable ha lluït el seu suport en un acte aquest dimarts a la tarda de la plataforma Compromís per Barcelona a la platja del Somorrostro amb empresaris, sindicalistes i també membres de la seva candidatura. Entre els assistents hi havia els exalcaldes Jordi Hereu i Joan Clos, a més de membres de la candidatura de Collboni –des de la número 2 a la llista, Laia Bonet, fins a l’economista Gonzalo Bernardos, que la tanca-, o personalitats com Maria Eugènia Gay, degana del Col·legi d’Advocats, el publicista Lluís Bassat, o el sindicalista de la UGT Ramón Cebrián Sans.

Summary: Collboni: “El caràcter barceloní rebel i inconformista ressorgirà el 26-M i la ciutat tindrà un alcalde socialista”


La tinent d'alcalde d'Urbanisme de l'Ajuntament de Barcelona, Janet Sanz, ha anunciat aquest divendres que el consistori ha ordenat que s'aturessin les obres que s'estaven duent a terme en un edifici del districte de Sants-Montjuïc per construir 'pisos rusc'. Sanz ha deixat clar que "la legislació vigent determina que ni l'amuntegament ni l'infrahabitatge són legals a la nostra ciutat" i, per això, ha explicat que han ordenat a la Guàrdia Urbana que aturi els treballs de construcció d'aquests habitacles d'1,2 metres d'alt i ample i 2,2 metres de llarg. La regidora ha exposat que l'empresa promotora "no compta amb els permisos" pertinents i ha apuntat que "aquest tipus d'habitatges no tenen cabuda a la nostra ciutat". A principis de setembre es va donar a conèixer que l'empresa Hiabu 4.0 tenia la intenció de construir a Barcelona els anomenats 'pisos rusc' i que els llogaria a un preu de 200 euros al mes. En una compareixença d'urgència, la tinent d'alcalde d'Urbanisme, Janet Sanz, ha anunciat que l'Ajuntament de Barcelona ha ordenat a la Guàrdia Urbana que aturi les obres que l'empresa ja havia començat a fer a un edifici del carrer Constitució del districte de Sants-Montjuïc. Segons Sanz, "és impossible que tiri endavant un projecte d'aquesta mena perquè ni l'amuntegament ni l'infrahabitatge són legals a la nostra ciutat". Sanz ha deixat clar que les obres que l'empresa havia començat a fer no compten amb els "permisos legals" per poder-les tirar endavant. En aquest sentit, la regidora ha dit que el consistori "no permetrà que hi hagi propostes que se saltin la norma" i, per això, han decidit aturar les obres perquè "no hi ha cap llicència que faci possible obres com aquesta".

Summary: L'Ajuntament de Barcelona atura les obres d'uns 'pisos rusc' al districte de Sants-Montjuïc


El cardiòleg Borja Ibánez ha estat guardonat amb el XII Premi Fundació Banc Sabadell a la Investigació Biomèdica. El jurat ha reconegut la seva "innovadora" contribució a la lluita contra les malalties cardiovasculars i, en especial, a les relacionades amb un infart agut de miocardi. Paral·lelament, el físic francès Romain Quidant, que des del 2002 treballa a l'Institut de Ciències Fotòniques de Barcelona (ICFB), ha guanyat el primer Premi Fundació Banc Sabadell a les Ciències i l'Enginyeria, per les seves investigacions en el camp de la nanofotònica, que estudia la interacció de la llum amb quantitats de matèria nanomètriques, entre les quals destaquen les seves pinces 'nano', que permeten, amb la força de la llum, "atrapar objectes molt petits i manipular-los d'una manera no invasiva". Els dos premis estan dotats amb 50.000 euros i tenen com a objectiu reconèixer la trajectòria de joves investigadors.

Summary: El cardiòleg Borja Ibáñez guanya la XII edició del Premi Fundació Banc Sabadell a la Investigació Biomèdica


Controlar les emergències en temps real a partir de la informació que envien els satèl·lits. Aquest és el repte del projecte europeu PHAROS, que en els darrers dos anys ha desenvolupat una plataforma que permet controlar qualsevol tipus d'emergència i predir-ne la seva evolució. El projecte, coordinat pel Centre Aeroespacial Alemany, i amb la participació de la Fundació Pau Costa, es troba en la fase final i en els darrers dies s'estan duent a terme proves pràctiques al Solsonès. En concret, aquest dijous els Bombers ha realitzat una crema controlada a Lloreda i un equip del projecte ha monitoritzat l'incendi des d'un centre de control des d'on es rebien les imatges que ha captat una helicòpter que simulava ser un satèl·lit.  Una quinzena de bombers del GRAF ha dut a terme aquest dijous una crema prescrita –o controlada- a un bosc de Lloreda (Solsonès) per posar a prova el projecte europeu PHAROS. D'aquesta manera, s'ha avaluat un nou sistema que ha dissenyat el Centre Aeroespacial Alemany i que té per objectiu controlar una emergència –en aquest cas un foc- en temps real a partir de la informació que s'obté via satèl·lit. Aquestes dades permeten tenir una idea de com evolucionarà el foc. Un dels responsables de l'Agència Aeroespacial Alemanya, Javier Mulero, ha explicat que la plataforma PHAROS integra "diferents tecnologies que ja existeixen i n'incorpora de noves". "Tenim una plataforma central que s'encarrega de buscar les diferents eines, que van des de la detecció del risc d'incendi, fins a quina gestió s'ha de fer de l'emergència o ens proporciona estratègies per alertar a la població", ha detallat Mulero. La informació arriba a la plataforma a partir d'un satèl·lit, que està previst que es llanci al mes d'abril, i per això, aquest dijous s'ha utilitzat un helicòpter que té incorporades càmeres d'alta resolució que feia la mateixa funció que el satèl·lit.  D'altra banda, a les instal·lacions del Centre Tecnològic Forestal de Catalunya, a Solsona, s'ha muntat el centre de control des d'on els tècnics rebien les informacions de l'helicòpter i podien monitoritzar l'incendi. A través d'una pantalla i diversos ordinadors, els tècnics tenien controlat en tot moment el foc i, a partir de diferents eines tecnològiques, podien elaborar simulacions per saber cap on avançaria el foc i quins punts podrien ser més vulnerables. En aquest sentit, Mulero ha detallat que a partir d'aquestes simulacions el sistema "et diu si l'evolució del foc pot anar cap a una zona on hi ha un hospital o una carretera i, per tant, pots saber què has de tenir en compte".  De la seva banda, el subdirector general operatiu dels Bombers, Albert Vilanova, ha explicat que aquesta eina pot ser "molt potent", ja que "integra els sistemes que cada cos dels Bombers té perquè puguin ser usades amb altres eines que no tenim". Vilanova considera que aquesta plataforma servirà per "ajudar-nos a prendre decisions i fer avisos selectius a la població, ja que identifica els elements vulnerables del territori i fa que no tinguem d'estar pendents de totes aquestes eines".  Davant del vent que bufava aquest dijous al matí i el risc d'incendi, els Bombers han hagut de restringir la crema prescrita a una zona molt concreta d'aproximadament una hectàrea, Així ho ha explicat Assier Larrañaga, sotsinspector dels Bombers i membre dels GRAF, qui ha assegurat que "les condicions no eren les ideals per fer una crema i, per això, hem ficat tots els mitjans possibles per garantir-ne la seguretat". Segons Larrañaga, "tot i que hagi plogut fa poc, les condicions de sequera encara són importants i a la vegetació li costa reaccionar".  Les proves al Solsonès s'estan duent a terme des del 29 de febrer i s'allargaran fins el 4 de març. El projecte PHAROS s'emmarca en el 7è Programa marc de la Comissió Europea i compta amb un total de set socis europeus, entre els quals s'hi troba la Fundació Pau Costa.

Summary: Desenvolupen una plataforma que permet monitoritzar una emergència en temps real a partir de senyals de satèl·lit


El ple de la Cambra de Comerç ha aprovat abandonar la Fundació Princesa de Girona (FPdGi) "per dignitat". La decisió, avalada pel mateix president Domènec Espadalé, s'ha pres per unanimitat al final del ple ordinari d'aquest octubre. El conflicte obert pel procés sobiranista, i sobretot el discurs del Rei Felip VI sobre Catalunya, han fet decantar clarament la balança. Els empresaris han consensuat un escrit on critiquen que la Corona hagi "tancat els ulls" davant les càrregues policials de l'1-O i retreuen a Felip VI que s'hagi posicionat obertament en comptes "d'assumir un paper moderador" i cridar al diàleg. La sortida de la Cambra de Comerç suposa que la FPdGi es quedi, precisament, sense un dels seus artífexs. Actualment, la Cambra ja no feia aportacions econòmiques a la Fundació i el seu paper dins l'entitat era institucional.

Summary: La Cambra de Comerç aprova abandonar la Fundació Princesa de Girona "per dignitat"


El conductor accidentat que va caure per un desnivell de 20 metres aquest dissabte a les Planes d'Hostoles (Garrotxa) i va anar a parar al riu Brugent conduïa sense permís. De fet, els Mossos han constatat que mai n'ha tingut. A més, durant la detenció, que es va produir quan ell mateix va tornar al lloc del sinistre, va agredir dos policies i va rebentar el vidre del cotxe policial. L'home presentava signes evidents d'anar begut i tenia ferides compatibles amb l'accident. La seva acompanyant també va intentar evitar que els Mossos s'emportessin l'home i va acabar arrestada per un delicte d'amenaces i resistència als agents de l'autoritat. Almenys dos dels policies van necessitar assistència mèdica. Els fets es van produir pels volts de dos quarts de cinc de la tarda. L'home circulava per la C-63 al terme municipal de les Planes d'Hostoles. Just abans de creuar el pont va tenir un accident i va anar a parar al riu, uns 20 metres avall. Les tanques de protecció no estaven danyades, fet que fa pensar que es va precipitar per una via que hi ha just abans de l'entrada del pont que creua el Brugent. Posteriorment, l'home hauria sortit del vehicle pel seu propi peu i al cap d'una estona es va presentar amb la una acompanyant al lloc dels fets. Un cop allà, va assegurar als agents que li havien robat el cotxe. Els mossos que el van atendre, però, van notar que presentava signes evidents d'anar begut i ferides en diverses parts del cos, compatibles amb haver tingut un accident.  Quan els policies li van demanar que se sotmetés a la prova d'alcoholèmia l'home, de 36 anys i veí de la població, s'hi va negar i aleshores es va començar a posar agressiu. En aquell moment, els agents van intentar detenir-lo però va ser la seva acompanyant qui va intervenir per evitar que se l'emportessin, amenaçant els mossos, que també la van acabar arrestant, malgrat que va oferir resistència.  Abans que els policies se l'emportessin, l'home va rebentar un dels vidres del cotxe patrulla. Per tot plegat, els Mossos el van acabar detenint per delictes de danys, desobediència, atemptat als agents de l'autoritat, lesions i per conduir sota els efectes de l'alcohol. A més, se l'ha denunciat per circular sense permís. La dona, de 41 anys, va quedar detinguda per un delicte d'amenaces i un altre d'atemptat als agents de l'autoritat. No se'ls va denunciar, però, per incomplir el confinament. S'espera que tots dos passin a disposició del jutjat de guàrdia d'Olot en les properes hores.

Summary: El conductor accidentat a les Planes d'Hostoles no tenia permís, va rebentar el vidre del patrulla i va ferir dos agents


Una persona ha resultat ferida greu per cremades en un incendi d'un pis a Banyoles, al carrer de Ponent. Els Bombers van rebre l'avís a les 0.20 hores. El foc va cremar una habitació i part del passadís. En el moment de l'incendi hi havia tres persones a l'interior. El Sistema d'Emergències Mèdiques (SEM) va evacuar el ferit greu a l'hospital Vall d'Hebron. Les altres dues persones, sense ferides, van anar a la Clínica Salus. La resta de veïns de l'edifici, de planta baixa i dos pisos, van estar confinats durant l'extinció, sense que cap d'ells resultés afectat. Hi van treballar quatre dotacions dels Bombers.

Summary: Un ferit greu per cremades en un incendi d'un pis a Banyoles


El Túnel del Cadí ha quedat reobert a un quart d'onze del matí després que l'incendi d'un vehicle hagi obligat a tallar el trànsit en aquest punt de la C-16 per l'acumulació de fum, segons ha informat el Servei Català de Trànsit. Ara queden retencions puntuals a la C-16, concretament de mig quilòmetre en sentit nord. L'incendi ha començat quan passaven uns minuts de dos quarts de nou del matí i al voltant de les nou l'incendi ja estava extingit. Tot i així, la gran acumulació de fum ha obligat a interrompre el trànsit de vehicles per aquest punt mentre s'han fet tasques de ventilació. L'incident no ha causat ferits i fins al lloc s'hi han desplaçat cinc dotacions dels Bombers de la Generalitat.

Summary: Reobren el Túnel del Cadí després de l'incendi d'un vehicle


El Govern està treballant en un pla d'acceleració de la moda pel període 2020-2023. Així ho ha anunciat la consellera d’Empresa i Coneixement, Àngels Chacón, en una visita al Showroom de la 080 Barcelona Fashion. En el marc de la segona jornada de la setmana de la moda, Chacón ha explicat que el pla està actualment en fase d’elaboració i està previst que es comenci a implantar a partir de 2020, amb l’objectiu d’enfortir un sector que representa el 7,5% del PIB. "La 080 és una plataforma excel·lent però hem de combinar el teixit industrial del nostre territori de tots els actius que té", ha assegurat Chacón. Aquesta acció pivotarà sobre quatre eixos estratègics -la internacionalització, la comercialització, el fashion Tech i la sostenibilitat- i es dirigirà tant al creador novell com a la marca consolidada.

Summary: El Govern desenvoluparà un pla d’acceleració de la moda de cara al 2020


La Guàrdia Civil ha detingut cinc persones aquest dimecres en un operatiu contra una organització criminal dedicada al tràfic de drogues i el blanqueig de capitals al Tarragonès. Segons han informat a l'ACN fonts policials, des de les cinc del matí s'han fet deu entrades i registres en diversos domicilis i naus industrials de Torredembarra, Roda de Berà i Tarragona. Els agents han intervingut més de 200.000 euros i 37.000 corones daneses -uns 5.000 euros-, quatre embarcacions a Torredembarra i Roda de Berà, i armes de foc. La Guàrdia Civil també ha confiscat una plantació de marihuana oculta a l'interior d'una nau industrial del polígon Riu Clar de Tarragona. La investigació continua oberta i no es descarten més detencions.  (Aquest teletip actualitza els detalls i les xifres de l'operatiu de la Guàrdia Civil) Les armes intervingudes són un subfusell automàtic, un rifle, un revòlver del calibre 38 i dues armes detonadores modificades per fer foc real. Els detinguts són quatre homes de nacionalitat espanyola i un de nacionalitat marroquina. Les actuacions les dirigeix el jutjat d'instrucció número 9 del Vendrell, en col·laboració amb la Fiscalia del Vendrell i la Fiscalia Antidroga.

Summary: ACTUALIZACIÓ:Cinc detinguts a Torredembarra en un operatiu de la Guàrdia Civil contra el tràfic de drogues i el blanqueig


"Està disposat a vendre uns quants drets civils, polítics, d'una part de la ciutadania a canvi de pressupostos? Nosaltres no; la llibertat i l'autodeterminació no es pot vendre a canvi de partides pressupostàries". És la resposta de la portaveu d'ERC, Marta Viltalta, al líder del PSC, Miquel Iceta, que en una piulada a la xarxa ha acusat els republicans de col·locar-se al costat de PP i Cs amb el 'no' als números de Pedro Sánchez. Vilalta, que ha insistit que no es pot "abstreure" el debat de pressupostos de la situació a Catalunya, ha retret als socialistes el "continuisme" del govern de Mariano Rajoy en la judicialització del conflicte. També el diputat d'ERC al Congrés Gabriel Rufián ha replicat a Iceta en la mateixa roda de premsa d'aquest dilluns a la seu d'ERC. I Rufián  li ha retret que "es quedés mirant al sostre igual que PPC i Cs" durant la segona sessió del debat d'investidura fallit de Jordi Turull després que el Suprem n'ordenés l'ingrés a presó, en presència de familiars dels diputats empresonats al ple. "El veig molt preocupat, que reflexioni sobre aquell dia", ha arengat.

Summary: ERC, a Iceta: "La llibertat dels presos i l'autodeterminació no es pot vendre a canvi de partides pressupostàries"


La víctima mortal en la sortida de via d'un cotxe a la C-55 a Callús (Bages) és una veïna de Súria de 25 anys, M. B. F. LL., segons ha informat el Servei Català de Trànsit (SCT). L'accident s'ha produït poc després d'un quart de vuit del matí d'aquest 1 d'octubre a l'altura del quilòmetre 42,8, a tocar del polígon industrial Can Cortés. Per causes que es desconeixen un turisme ha sortit de la via i la seva conductora ha resultat morta. Fins al lloc del sinistre s'hi ha desplaçat tres patrulles dels Mossos d’Esquadra, tres dotacions de Bombers de la Generalitat i tres ambulàncies del SEM.

Summary: ACTUALIZACIÓ:La víctima mortal en la sortida de via d'un cotxe a la C-55 a Callús és una veïna de Súria de 25 anys


JxCat ha instat el president del govern espanyol, Pedro Sánchez, a analitzar el "fracàs" de la manifestació de "la ultradreta" d'aquest diumenge i valorar quina és la seva força. Segons el portaveu adjunt de JxCat Eduad Pujol, la concentració ha demostrat que "el llop no tenia les dents tan afilades" i que "potser no anàvem malament", ha dit en referència a les negociacions de la setmana passada sobre el diàleg. Pel que fa a l'esmena a la totalitat que ha registrat el PDeCAT contra els pressupostos de l'Estat, Pujol assegura que no està sobre la taula replantejar-se-la perquè no "s'intueix" cap moviment de Sánchez. "En aquests moments no hi ha corredisses, ni nervis ni gent pendent del whats app per retirar res", ha assegurat.

Summary: JxCat insta Sánchez a analitzar el "fracàs" de la manifestació: "El llop no tenia les dents tan afilades"


El participant més jove ha estat un nadó de dos mesos i el de més edat, una dona de 99 anys ACN Sant Feliu de Guíxols.-Més de 400 nedadors han participat en el primer bany de l'any a la platja de Sant Feliu de Guíxols (Baix Empordà). La remullada, amb una tradició de més de vint anys a les esquenes, va començar de la mà d'un grup d'amics i amb els anys s'ha anat fent popular aplegant gent d'arreu de les comarques gironines i de fora. Aquest 2020, el participant més jove ha estat un nadó de només dos mesos i el més gran, una dona de 99 anys. Amb una temperatura a l'aigua de 14 graus i lleuger vent de garbí, els nedadors s'han llençat a l'aigua entre crits després de sonar el tradicional petard. En acabar, s'han pogut recuperar amb xocolata calenta, coca i caldo. Com a novetat d'enguany, l'organització hi ha instal·lat una tercera boia amb un caganer. Cada cop són més els que volen donar la benvinguda al nou any d'una manera original. Alguns opten per fer-ho remullant-se al mar, tot i les baixes temperatures. Un dels indrets de Catalunya on la tradició està més arrelada és a Sant Feliu de Guíxols. Aquí fa més de 20 anys que un grup d'amics va començar a organitzar l'acte, que a hores d'ara ja aplega centenars de persones vingudes d'arreu.  Aquest u de gener del 2020 l'esdeveniment, organitzat per l'Aquàtic Club Xaloc, el Centre Excursionista Montclar i amb la col.laboració de l'Ajuntament, ha reunit més de 400 persones. La més jove, un nadó de només dos mesos i la més gran, una dona de 99 anys. A la una en punt, s'ha llençat un petard i els participants s'han llençat ràpidament a l'aigua entre crits i somriures. No era per menys. La temperatura del mar estava, segons els organitzadors, a uns 14 graus i bufava un lleuger vent de garbí, habitual a la zona.  Això no ha impedit que els assistents nedessin fins alguna de les tres boies que s'hi han instal·lat a diferents distàncies. La primera –i la novetat- una situada a uns vint metres i "dedicada a aquells que no estan tant acostumats a nedar- amb un caganer. La segona, una mica més allunyada, amb un arbre de Nadal flotant i la darrera amb dues ampolles de cava que els primers en arribar s'han pogut endur de trofeu.  "És un moment bonic" Molts fa anys que hi participen i tenen clar que ho continuaran fent. És el cas de la Pilar Gázquez, per a qui la remullada del primer dia de l'any ja s'ha convertit gairebé en un ritual. "Jo ja sóc assídua i és molt bonic perquè veus que la gent està animada i et coneguts, t'ho passes bé", assegura. A la Pilar no li fa por la temperatura. "No està tan freda, tot està al cap", insisteix. També l'Unai ho considera una cita obligada. Ja hi ha participat en altres edicions i es mostra convençut que hi tornarà l'any que ve, tot i que admet que l'aigua "està una mica freda".  Per entrar el calor, els organitzadors ofereixen als nedadors quan surten de l'aigua caldo, xocolata calenta i coca.  Enguany s'ha repetit la tradicional fotografia de família cinc minuts abans de començar l'acte a peu de sorra.

Summary: Més de 400 nedadors participen en el primer bany de l'any a la platja de Sant Feliu de Guíxols


La ministra diu que la mesura vindrà per “quedar-se” i que espera que “vegi la llum” en els propers mesos   ACN Madrid .-La ministra portaveu del govern espanyol, Maria Jesús Montero, assegura que l’ingrés vital mínim “no es pot improvisar ni dissenyar d’un moment a l’altre” i que espera que “vegi la llum” en els propers mesos. Durant la roda de premsa posterior al Consell de Ministres, Montero ha descartat que s’adopti una mesura “pont” anunciada pel vicepresident segon, Pablo Iglesias, i ha insistit que el ministre titular és el de Seguretat Social, José Luis Escrivá. “S’està fent en coordinació amb la vicepresidència d’Afers Socials”, ha dit, tot afegint que s’estan “accelerant els tràmits al màxim”. Montero ha insistit que és un “compromís de legislatura” i un “projecte ambiciós” que ha de permetre que cap família es quedi sense la renda mínima.

Summary: Montero, sobre l’ingrés vital mínim: “No es pot improvisar ni dissenyar d’un moment a l’altre”


El president de la Generalitat, Carles Puigdemont, ha tornat a posar el dit sobre la llaga de la manca d’acord a l’estat espanyol per desencallar la investidura de Mariano Rajoy. “A diferència de l’Estat, a Catalunya treballem per mantenir un clima de confiança política”, ha assenyalat Puigdemont des de Berga, on ha assistit aquest dissabte a la Patum de Lluïment en honor a la Mare de Déu de Queralt. “Aquí grups polítics molt més distants ideològicament del que són els dos grans grups espanyols treballem esforçadament per mantenir un clima de confiança que permeti tirar el país endavant”, ha recalcat el cap de l’executiu l’endemà de la reunió de prop de dues hores amb la CUP. Puigdemont ha constatat bona sintonia amb els cupaires a tres setmanes de la qüestió de confiança: “Ens hem d’escoltar mútuament. I la voluntat és compartida”. Puigdemont ha recordat que la reunió que va mantenir ahir divendres al Palau de la Generalitat amb les diputades Anna Gabriel i Mireia Boya i el membre del secretariat nacional Dani Corpas estava prevista des d’abans de l’estiu. “Era per parlar, no per negociar res, perquè ja vaig dir des del primer dia que la confiança no la poso a negociació”, ha insistit el president de la Generalitat. “Però ens hem d’escoltar mútuament perquè si justament convoco una qüestió de confiança és perquè tinc clar que hem d’evitar el risc d’eleccions i perquè ha d’haver-hi marge d’entesa”, ha reflexionat en veu alta Puigdemont. “És sobre la confiança que hem d’acabar de culminar el projecte que vam encetar amb aquesta legislatura i he constatat que la voluntat és compartida”, ha conclòs. “La trobada amb la CUP ha estat un bon començament per poder pensar que el dia 28, entre tots, podem superar aquesta situació”, ha avançat Puigdemont. “Però sobretot perquè el que hagi de venir després, indispensablement debat de política general i pressupostos, aquesta vegada sí puguem comptar que tindrem el suport per tirar-ho endavant”, ha finalitzat el cap de l’executiu.

Summary: Puigdemont: “A diferència de l’Estat, a Catalunya treballem per mantenir un clima de confiança política”


El cap de llista de C's per Barcelona a les eleccions del 26-J, Juan Carlos Girauta, s'ha proposat aquest dissabte recordar els noms que "més irriten" Convergència, Podem i el PP. Des de l'Hospitalet, en l'acte central de campanya, el candidat ha retret el 'cas Pujol' a CDC -que va intentar apuntalar una "cleptocràcia", "el poder dels lladres", ha dit-, Veneçuela i el presumpte finançament irregular dels de Pablo Iglesias; i l'escàndol Bárcenas i la comptabilitat B dels populars. Davant de forces "destructives", Girauta ha erigit C's com a "partit de govern". Davant d'unes 350 persones, la líder del partit a Catalunya, Inés Arrimadas, ha promès "unió" davant dels que "volen dividir per territoris i per bàndols", en referència als independentistes i PP i PSOE.

Summary: Girauta recrimina el cas Pujol a CDC, Veneçuela a Podem i Bárcenas al PP i erigeix C's com a "partit de govern"


L'empresa Haibu 4.0, responsable dels pisos rusc que es construeixen al número 108 – 114 del carrer Constitució de Barcelona, ha anunciat que denunciarà aquest divendres al jutjat la paralització de les obres que ha fet aquest dimecres l'Ajuntament. El consistori, emparat en una autorització del jutjat Contenciós Administratiu, ha entrat a l'edifici i ha tallat els subministraments d'aigua, llum i gas per fer efectiva la paralització que havia ordenat en dues ocasions, desoïda pels impulsors de la iniciativa. Des de l'empresa afirmen que l'acció de l'Ajuntament suposa un "punt i final del diàleg" per trobar una "via amistosa" per tirar endavant el projecte, i afegeixen que a partir d'ara serà un jutge qui determinarà si les obres es poden tirar endavant o no. Des de Haibu 4.0 es denuncien les "irregularitats" que, al seu parer, ha comès el consistori en l'intent de paralitzar les obres, com ara "un supòsit inventat de presumpta activitat futura". Cal recordar, en aquest sentit, que l'empresa ha presentat l'obra davant del consistori com un edifici exposició, per mostrar com podria ser un edifici rusc, mentre que l'Ajuntament considera que l'objectiu real dels constructors és que, efectivament, hi visqui gent.  Cal recordar que les obres, considerades "il·legals" per l'Ajuntament, han estat precintades aquest dimecres. Des del consistori es considera s'hi volen fer "infrahabitatges", petits habitacles residencials "que no complirien de cap de les maneres" la legislació vigent en matèria d'habitatge.

Summary: Els responsables dels pisos rusc denunciaran al jutjat la paralització de les obres